ทองคำปิดลบ 3.2 ดอลลาร์
สัญญาทองคำตลาดนิวยอร์กปิดร่วงลง3.2 ดอลลาร์ปิดที่ 1,588.7 ดอลลาร์/ออนซ์  วิตกปัญหาหนี้ยุโรป
22 พ.ค. 2555

สัญญาทองคำตลาดนิวยอร์กปิดร่วงลง3.2 ดอลลาร์ปิดที่ 1,588.7 ดอลลาร์/ออนซ์  วิตกปัญหาหนี้ยุโรป 
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 3.2 ดอลลาร์ หรือ 0.2% ปิดที่ 1,588.7 ดอลลาร์/ออนซ์ 
ภาวะการซื้อขายในตลาดทองคำเป็นไปอย่างซบเซา เนื่องจากความวิตกกังวลเกี่ยวกับปัญหาหนี้ยูโรโซนยังคงสร้างแรงกดดันให้กับตลาด รวมถึงความวิตกกังวลที่ว่ากรีซอาจจะต้องถูกบีบจากยูโรโซน หลังจากฟิทช์ปรับลดอันดับเครดิตตราสารหนี้กรีซจาก B- สู่ CCC โดยเตือนว่าการหากกรีซไม่สามารถจัดตั้งรัฐบาลได้ในวันที่ 17 มิ.ย. ก็มีความเป็นไปได้ที่กรีซจะออกจากยูโรโซน
อย่างไรก็ตาม สัญญาทองคำปรับตัวลงในกรอบที่จำกัด เนื่องจากตลาดได้รับแรงหนุนในระดับหนึ่งจากการพุ่งขึ้นของตลาดหุ้นและตลาดน้ำมันสหรัฐ ภายหลังจากนายกรัฐมนตรีเหวิน เจียเป่าของจีน กล่าวว่า รัฐบาลจีนจะยังคงเพิ่มประสิทธิภาพและปรับปรุงความพยายามในการควบคุมเศรษฐกิจในระดับมหภาคอย่างต่อเนื่อง
นอกจากนี้ ตลาดทองคำยังได้รับแรงหนุนจากการอ่อนค่าของสกุลเงินดอลลาร์สหรัฐ โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ร่วงลงมาอยู่ที่ระดับ 81.131 จุด จากระดับของวันศุกร์ที่ 81.278 จุด